Da han var barn, fiskede han fra molen. Da han var ung, sorterede han fisk på havnen. Og nu står han i spidsen for udvidelsen af Hanstholm Havn. Mogens Steen Pedersen er projektchef i entreprenørvirksomheden Aarsleff, og han kender alt til Hanstholm. Han er vokset op ved Klitmøller og er hele sit liv kommet i byen ved den yderste pynt. - Hanstholm har for mig altid været et barskt sted. Det er et sted, hvor man er afhængig af fiskeriet og havnen skal kunne tage nogle tæsk fra de enorme bølger, der tit rammer, fortæller Mogens Steen Pedersen. Nu står han i spidsen for en voldsom udvidelse af den havnen. En havn med store ambitioner Udvidelsen har Thisted Kommune har finansieret med 500 millioner kroner, og den løber hen over tre år. Når den nye havn står færdig inden udgangen af 2020, så har den blandt andet fået en ny, gigantisk vestmole. 400 meter skal molen strække sig ud i havet. Selve molen er i bunden 80 meter bred og bliver 19 meter høj, hvilket svarer til cirka ni meter over dagligt vande. I dag er indsejlingen i havnen i vestlig retning. Den nye mole skal flytte indsejlingen til en nordøstlig retning. På denne måde bliver trawlere og skibe sikret en mere rolig indsejling, når naturen spiller med kræfterne. Nye arbejdspladser Hanstholm Havn får også en ny østmole på 350 meter, en ny arbejdshavn samt et nyt industriområde, hvor der bliver plads til nye virksomheder. Havnen forventes at skabe 450 nye arbejdspladser. - Havnen er 50 år gammel, og nu er der behov for at udbygge den. Trawlerne har udviklet sig på de 50 år, og der er større krav til infrastrukturen, siger Niels Clemensen, der er direktør for Hanstholm Havn. Han lægger ikke skjul på, at han har flere ambitioner med havnen på skulderen af Danmark. - Havnen er vigtig for Thisted Kommune. Den repræsenterer 10-12 procent af skatteindtægterne. Og derfor er der mange perspektiver for havnen. Ambitionen er at blive Europas største havn for konsumfisk. Og når vi er færdige med udvidelsen i 2020, kan jeg sagtens forestille mig, at vi vil arbejde på at udvide yderligere, fortæller Niels Clemensen. Arbejdet går over al forventning Havnen blev indviet i september 1967, og nu er det altså tid til et seriøst ansigtsløft. Det går godt. Det forrygende sommervejr har betydet, at Aarsleff og Mogens Steen Pedersen er lidt foran byggeplanen. Først til foråret 2019 arbejder man videre med den store vestmole. Og her skal selve molehovedet sættes på plads. Det er et afgørende øjeblik for udvidelsen. - Arbejdet er gået over al forventning. Vi er kommet 220 meter ud i havet med vestmolen. Til maj næste år får vi det store molehoved, som bliver støbt i Polen, hertil. Det glæder jeg mig til at få sat på plads, siger Mogens Steen Pedersen.

Referat:
Det er en ære for en thybo at være med til at stå i spidsen for det største anlægsarbejde, der kommer i Thy.